amorfe materialer
Store norske leksikon,Realfag,Kjemi,Uorganisk kjemi
Amorfe materialer er materialer som ikke har en regelmessig oppbygging på atomnivå. De kalles også ikke-krystallinske materialer. Slike materialer har egenskaper som er forskjellig fra tilsvarende materialer som er krystallinske. Glass utgjør en undergruppe av amorfe materialer.
Mange organiske polymerer er amorfe. Bruk Noen amorfe materialer har anvendelser basert på sine elektriske og optiske egenskaper. Amorfe materialer er optisk isotrope. Amorf selen og diarsentriselenid, med kjemisk formel As2Se3, har for eksempel blitt brukt innen fotokopiering (etter XEROX-prosessen) og i lysmålere, noe som skyldes selenets halvlederegenskaper.Manglende periodisitet i krystallstrukturen for amorfe materialer muliggjør større spennvidde for inkorporering (doping) av utvalgte ioner. Amorft silisium er et lovende fotovoltaisk materiale for omdannelse av solenergi til elektrisitet. Mikrokrystallinske materialer Mikrokrystallinske materialer, også kalt nanomaterialer, er materialer der krystallstørrelsen er liten i atomær målestokk. De kan oppfattes som en overgangsform mellom krystallinske og amorfe materialer. Magnetiske egenskaper kan for slike materialer være forskjellig fra hva man finner for større partikler av samme forbindelse. For eksempel er magnetitt en kommersiell permanent-magnet, mens finfordelt magnetitt (og maghemitt) er superparamagnetisk og brukes i monodisperse magnetiske partikler til medisinske formål. Les mer i Store norske leksikon krystallstruktur krystallinsk